En politipatrulje fattede i torsdag eftermiddag mistanke til en bil og valgte at lave en rutinekontrol og bragte bilen til standsning. - I bilen fandt betjentene en dyr designersofa og en PH-lampe, og det virkede så mistænkeligt, at to mænd - en 38-årig og en 35-årig fra Frederikshavn - blev anholdt på stedet, fortæller politikommissær Kristian Nørgaard Thomsen fra lokalpolitiet i Frederikshavn. De to mænd blev stoppet ved Bjergby, og de blev efter standsningen sigtet, afhørt og løsladt. De erkendte, at tyvekosterne stammer fra et tyveri ved Bratten. Der venter dem et retsligt efterspil.

Opsummering:
Nordjyllands Politi anholdt i går to indbrudstyve med en stjålet sofa og en PH-lampe på bagsædet af bil.